Corpul de Control: ”La Spitalul Ilfov, valvele folosite la gravide și pompele de aspirație ale nou-născuților sunt sterilizate în găleți puse pe jos și fără calculul timpilor!”. Ministrul Bodog știe și îl protejează pe manager! Gazeta publică azi un nou raport păstrat la sertar despre infecțiile nosocomiale și riscul asupra vieții pacienților

joi, 11 ianuarie 2018, 6:56

Corpul de Control al Ministerului Sănătății i-a oferit lui Florian Bodog, acum câteva luni, un raport amplu despre situația teribilă de la Spitalul Ilfov.

Același document a fost trimis și liberalului Marian Petrache, șeful Consiliului Județean Ilfov.

Raportul documentează o radiografie pe 2016-2017, ani de afaceri îmbinate cu o incompetență atroce.

Pur și simplu, spitalul face orice invers în privința infecțiilor nosocomiale!

”Nu există protocoale, timpi de dezinfecție, nu se evidențiază germenii”, scriu inspectorii.

scriu inspectorii. Fără să știe, gravidele și copiii lor folosesc materiale sanitare nesterilizate corespunzător.

Ei sunt printre cele mai expuse victime ale infecțiilor: mamele și copiii.

Când apar infecțiile ”pacienții sunt tratați cu antibiotice, neținându-se seama de sensibilitate sau de rezistența tulpinii”.

Ministrul Bodog și șeful CJ Petrache păstrează în sertar acest raport, ținând-o în brațe pe managerul Patricia Ene.

De Mirela Neag, Răzvan Luțac și Cătălin Tolontan

Când primii pompieri au ajuns la clubul Colectiv, ei au adunat mobilele răniților și morților.

”Am pus telefoanele într-un loc, erau cam 15-20 de aparate. La un moment dat, au început să sune și pe toate ecranele apăreau apeluri de la Mama și de la Tata”, a povestit unul dintre salvatori pentru documentarul Discovery.

Telefoanele sunau mereu și mereu, din dragoste, din durere, din disperare.

”Mama” și ”Tata”.

În numele copiilor

Să fii mamă, să fii tată.

Cine a avut minte a înțeles atunci, în noaptea de 30 octombrie 2015, că România nu se va mai așeza niciodată la fel.

Pentru că mamele și tații au fost sfârtecați în cea mai prețioasă relație a lor: cea pe care o au cu copiii.

”Dragostea pentru copii e singura din lume la baza căreia stă nu atracția fizică, nu plăcerea, nu intelectul, ci frica. N-ai cunoscut într-adevăr frica dacă n-ai avut un copil, și poate asta ne amăgește să credem că e o iubire magnifică – fiindcă frica în sine e magnifică. În fiecare zi, primul tău gând nu este ”Îl iubesc”, ci ”Ce face?””, scrie undeva Hanya Yanagihara.

O bună parte a sentimentului de revoltă care continuă să curgă de la Colectiv și până azi în România e în numele copiilor.

Fiecare aproape că resimțim o amenințare personală, ”ăștia ne omoară copiii”, iar frica insuportabilă ne face și pe noi insuportabili.

O mamă simplă și încăpățânată

De aceea nu mai contenesc devăluirile mamelor despre condițiile mizere din spitale.

De aceea, după ce i s-a stins băiatul la o lună după naștere, Nicoleta Radu, o femeie dintr-o familie simplă, ea îngrijitoare și soțul șofer, s-a întărit și nu a lăsat lucrurile așa.

Pe 13 noiembrie 2017, mama îndoliată a copilului mort s-a adresat Ministerului Sănătății.

”Un consilier al domnului ministru Bodog a venit la întâlnire și mi-a zis că mai bine mă duc la Colegiul Medicilor. Dar nu am renunțat și am înregistrat plângerea întâi la minister, apoi la colegiu”, povestește mama întâmplarea din sediul ministerului.

Iar derularea sobră a faptelor demonstrează că numai reclamația familiei a trezit sistemul.

Spitalul „Sf. Pantelimon” nu a raportat decesul nou-născutului decât după plângerea familiei

Până la plângerea părinților, Spitalul „Sf. Pantelimon” nici nu raportase decesul nou-născutului Tudor Radu, așa cum orice spital are responsabilitatea în cazul morților între 0 și 1 an, prin ordin de ministru.

Spitalul a făcut-o abia pe 19 decembrie, în loc de 5 noiembrie. Doar după ce mama alertase ministerul și colegiul medicilor.

Cele mai sensibile relatări din plângerile părinților sunt cele legate de riscurile infecțiilor nosocomiale.

Ei sunt martori oculari ai felului în care spitalele mistifică testele de sanitație!

Aceste teste au rolul de a verifica dacă există germeni în saloane, pe suprafețe, în blocurile operatorii.

Mamei i s-a spus că ea a adus bacteria care i-a provocat febra și infecția lui Tudor.

”Am văzut cu ochii mei”

Așa sună versiunea oficială. Spital + minister.

„Sf. Pantelimon” pretinde că de la mamă ar fi pornit infecția copilului mort apoi, după 37 de zile de suferință.

Narațiunea ”mama a adus germenele multirezistent în spital” este susținută și de ministrul Bodog, într-un comunicat oferit ieri publicului.

Mama e însă fermă și povestește în plângerile sale, cu o durere netulburată.

”Doamna doctor mi-a zis că am căpătat infecția cu trei zile înainte de naștere. Dar eu am fost la control în 30 august, tot în spital. De ce nu mi-au făcut analize?”.

”Trag un semnal de alarmă referitor la infecție, deoarece pe tot parcursul internării am observat o serie de nereguli în legătură cu igiena”.

”Vreau să declar că am văzut cu ochii mei cum din salonul 201 au fost luate probe după ce în prealabil s-a dezinfectat acel loc de unde urma să se recolteze acele probe”.

Minte mama?

Sau măcar exagerează, orbită de durere?

Un raport pitit

Ministerul Sănătății știe cu exactitate că aceasta este situația incontestabilă din spitale.

Are chiar rapoarte de la Corpul de Control, pe care însă le pitește în sertare.

Dar până și mamele și tații de la câțiva metri de cabinetul lui Florian Bodog s-au săturat să tacă.

Ce se întâmplă la Spitalul Ilfov

Un raport al Corpului de Control al Ministerului Sănătății despre condițiile de proliferare a infecțiilor intraspitalicești, de la un alt spital, Spitalul de Urgență Ilfov, a ajuns în posesia redacției.

Spitalul Clinic de Urgență Ilfov este plasat lângă Stadionul Național din București.

El primește grosul banilor din impozitele asiguraților, venite prin CAS. Mai încasează sume de la Ministerul Sănătății și de la Consiliul Județean Ilfov.

Perioada controlată a fost exact cea care a curs după dezastrul de la ”Colectiv”: 1 ianuarie 2016 până în prezent.

Am verificat raportul, care este revoltător, prin surse din interior. Îl publicăm astăzi.

Un mediu periculos pentru pacienți

Concluziile sunt integral nefavorabile managerului Delia Patricia Ene.

Dar, ca și în cazul raportului negativ de la ”Marius Nasta”, ministrul Florian Bodog nu face nimic de luni de zile!

La ”Nasta”, șeful Sănătății a reacționat abia după ce cazul a fost expus public de Gazetă.

Același Corp de control i-a predat ministrului acum câteva luni concluziile care atestă mediul necontrolat și periculos în care sunt tratatați pacienții la Spitalul din Ilfov.

Nou-născuții sunt primii care suferă pentru că ei sunt cei fără apărare.

Iar raportul zace în sertar, ca să n-o deranjeze pe Delia Patricia Ene, managerul spitalului.

”Delia Ene este omul liberalului Petrache, șeful Consiliului Județean”



”Managerul Delia Patricia Ene este sprijinită de Marian Petrache, șeful PNL al Consiliului Județean Ilfov”, susține un om din spital.

Deși are sediul pe Bulevardul Basarabia în București, spitalul condus de Patricia Ene aparține Consiliului Județean Ilfov.

”Iar ministrul Florian Bodog e un tip moale, nu schimbă pe nimeni”, spun oamenii din minister.

Pe mamele și pe tații din România nu-i interesează asta.

Ce se înghițea acum câțiva ani nu se mai acceptă acum.

”Sterilizare în găleți puse pe jos”

În controlul de la Spitalul Ilfov, Corpul de Control a dezgropat câteva afaceri grase cu firme private, combinații făcute în special pe spatele gravidelor și al copiilor nou-născuți.

Dar, mai presus de toate, trimișii lui Bodog au notat că, în tot spitalul, dar mai ales la ginecologie și la neonatologie, ”nu sunt elaborate protocoale de lucru pentru dezinfecţie, personalul nu cunoaşte substanţele dezinfectante, concentraţia de lucru, timpul de acţiune şi nici timpii procedurali”.

Toate citatele provin din raportul Corpului de Control, din care publicăm, la final, un fascicul.

De oriunde începi lectura e dezastru. Așa numita ”sterilizare” are loc în niște găleți.

Găleți la propriu.

Puse pe jos.

Fără timpi asigurați de dezinfecție, fără reguli, fără ca personalul să cunoască standardele sterilizării normale sau de nivel înalt.

Ce nivel înalt?

Mamele și copiii sunt tratați cu instrumentar nedezinfectat corect!

”A fost identificată o găleată în care erau imersate peste 20 de valve utilizate”, consemnează inspectorii ministrului Bodog.

”Afirmativ substanţa din găleată era Sekusept 2% fără a se putea preciza timpul în care au fost colectate aceste valve şi care au fost procedurile corespondente utilizării lor”.

Valvele sau speculele sunt instrumentele ”despărțitoare” ale vaginului, folosite de ginecolog și la consultații, dar și la intervențiile chirurgicale.

Există valve de unică folosință și străvechile valve cunoscute de femeile din România, din metal.

Valvele de inox, inoxul familiar pentru generații de femei românce, trebuie sterilizate după niște standarde stricte, ca să poată fi folosite de la o pacientă la alta.

În Spitalul de Urgență Ilfov, în 2017 dezinfecția instrumentarului folosit pe mame se face în găleți și după ureche!

Și cu instrumentarul de copii se procedează la fel.

Sondele de unică folosință ale nou- născuților sunt refolosite fără să fie sterilizate eficient

Pe secția de Neonatologie, Corpul de Control descoperă, oripilat, cum se sterilizează “componente de plastic folosite la aspirarea nou-născutului”, chiar din descrierea medicului șef de secție.

”Componentele de plastic” sunt sondele de aspirație ale nou-născuților.

”În mod normal, sondele de aspirație sunt de unică folosință”, explică un chirurg ginecolog.

Dar aici, sondele de plastic se dezinfectează la fel ca valvele de inox, în găleți.

”Pe secția de Neonatologie dezinfecţia de nivel înalt se face în găleţi care, la momentul controlului, conţineau soluţie Steril C şi Sterox, nu exista protocol de lucru şi personalul nu cunoaşte concentraţiile soluţiilor utilizate pentru dezinfecţie şi timpii de acţiune” Raportul Corpului de Control al Ministerului Sănătății

Rezultatul?

Așa apar infecțiile intraspitalicești

4 infecții nosocomiale au fost raportate în 7 zile

Ca și la Spitalul de Urgență „Sf. Pantelimon”, ca și în multe alte cazuri, inspectorii scriu negru pe alb că la Spitalul de Urgență Ilfov nu sunt evidențiate și tratate corect infecțiile nosocomiale!

De fapt, protocoalele medicale de dezinfecție nu există.

În doar o săptămână, 4-10 septembrie 2017, în spitalul de Urgență Ilfov ”au fost înregistrate 4 cazuri de infecții nosocomiale”.

Două infecții de plagă cu Enterococ la Chirurgie Generală.

O infecție respiratorie cu MRSA în ATI.

O infecție traheală cu bacili gram negativi la Neurologie.

Acestea sunt doar nosocomialele raportate și nimeni nu poate ști câte sunt cu adevărat.

Adio siguranța pacientului!

Ca într-un joc al nebuniei, Corpul de Control rezumă cum sunt încălcați toți pașii obligatorii ai profesiei de medic:

Nu sunt identificați corect germenii care provoacă aceste infecții.

”Nu există evidențe a germenului etiologic identificat (identificare şi antibiograma) rezultatul bacteriologic asumat de medicul bacteriolog” Raport Corp de Control

Transmiterea infecțiilor scapă de sub control.

”Acest fapt conduce la imposibilitatea implementării măsurilor de control a transmiterii intraspitalicesti pentru germenii izolaţi ca etiologie în IAAM”

Siguranța pacientului este imposibil de asigurat.

”Totodată supravegherea epidemiologică, investigarea şi diagnosticul IAAM, în timp real, nu se pot desfăşura pentru siguranţă pacientului”

Concluzia?

Dezinfecție după ureche, tratament după ureche!

”Pacienții cu infecții au fost tratați cu antibiotice neținându-se cont de sensibilitatea sau rezistența tulpinii etiologie corelată cu IAAM, conduită de supraveghere epidemiologică și terapeutică obligatorie”.

Cine răspunde?

Managerul spitalului, Delia Patricia Ene.

Directorul medical Florina Ramona Graure.

Directorul de îngrijiri medicale.

Directorul adjunct al DSP Ilfov.

Inspectorul sanitar șef DSP Ilfov.

Persoanele cu atribuții de verificare și control din Consiliul Județean Ilfov.

Aceștia sunt indicați drept responsabili, conform Corpului de Control al ministrului Florian Bodog.

Interesant este că Florina Graure, directorul medical, este medic epidemiolog.

Raportul a ajuns la Florian Bodog și la Marian Petrache, șeful CJ Ilfov. Un pesedist și un penelist.

Ce fac ei?

Până acum, nimic.

Ministerul Sănătății și Spitalul Județean de Urgență Ilfov nu au răspuns ieri la întrebările adresate de jurnaliști.

6 pagini din raportul Corpului de Control făcut la Spitalul Județean Ilfov:

Citește și: Nou-născut de 3,7 kg infectat cu candida și mort de septicemie. Ministerul Sănătății a trimis controlul la trei luni după deces!